Juha Salo tähdittää pienoisrallia Keravalla toukokuussa | UrheiluUutiset.com
12.07.2020 / 23:03
Juha Salo tähdittää pienoisrallia Keravalla toukokuussa
25.4.2019 / 08:00
aleksi röyhkiöarttu lähdeniemiilmo larioJuha Salojussi lindbergkalle markkanen
Juha Salo Joensuun SM-rallissa maaliskuussa (Kuva: RPF).
Toukokuun ensimmäisenä lauantaina Keravan ympäristössä ajettavaan Rally Drivers Teamin järjestämään Louhinta-Ässät Ralliin ilmoittautui määräaikaan mennessä 109 kilpailijaparia.
Heistä tunnetuin on rallin 10-kertainen Suomen mestari Juha Salo, joka lähtee Keravalta hakemaan sopivia säätöjä sorateille, toukokuun viimeisenä viikonloppuna (25.5.) Riihimäen ympäristössä ajettavaa rallin SM-sarjan kesäkauden avausosakilpailua silmällä pitäen. Skodan rattiin täksi kaudeksi vaihtanut Salo ajoi vahvan talvikauden, kolmesta osakilpailusta tuli kolme palkintosijoitusta ja SM1-luokan pisteissä karkkilalaisen sijoitus on kolmas.
Mukana Keravalla nähdään myös viime kaudella SM3-luokan loppupisteissä neljänneksi sijoittunut Jussi Lindberg, joka debytoi nelivetoauton ratissa helmikuussa Porvoossa. Mitsubishi Lancer Evo IX -autoa käskyttävällä Lindbergillä on nyt edessään toinen kilpailu nelivetoisen ratissa ja näyttäisi vahvasti siltä, että porvoolainen olisi tekemässä paluuta takaisin SM-sarjaan ja Mitsubishin myötä SM2-luokkaan.
Rallin SM-sarjan SM3-luokasta Keravalla mukana nähdään talvikauden jälkeen pisteissä viidentenä oleva Arttu Lähdeniemi, kuudetta sijaa hallussaan pitävä Aleksi Röyhkiö, sekä seitsemäntenä oleva Kalle Markkanen. Keravalla nähdään myös näyttävää kilpailukalustoa laidasta laitaan ja yksi näistä on ehdottomasti Ilmo Larion aina näyttävillä ajolinjoilla kulkeva BMW M3. Tämän duon otteet herättivät aikoinaan kiinnostusta jopa autourheilun saksalaisessa mediajättiläisessä.
Lauantaina 4. toukokuuta ajettavan Louhinta-Ässät Rallin kilpailukeskus sijaitsee aivan Keravan keskustassa, Keuda-Talossa, jonka edustalta tapahtuu myös kilpailun startti kello 13.01 alkaen. Samassa paikassa sijaitsee myös rallin maali, jonne ensimmäistä kilpailijaparia odotellaan iltapäivällä noin kello 16.00 aikaan. Reitin kokonaispituus on noin 104 kilometriä, josta neljän erikoiskokeen osuus on noin 29 kilometriä.